**EELNÕU 2025/368**

 **KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon | JK |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu | X |

**VILJANDI LINNAVOLIKOGU**

MÄÄRUS

### 25. september 2025 nr

Hariduskomisjoni põhimäärus

Määrus kehtestatakse kohaliku omavalitsuse korralduse seaduse § 47 alusel.

**1. peatükk**

**TEGEVUSE ÕIGUSLIK ALUS JA MOODUSTAMISE PÕHIMÕTTED**

**§ 1.** Hariduskomisjon (edaspidi komisjon) on Viljandi Linnavolikogu (edaspidi volikogu) tööorgan, mille ülesandeks on volikogu tegevusele kaasaaitamine oma tegevusvaldkonnas ning laiemate huvigruppide kaasamine linnaelu oluliste küsimuste lahendamiseks.

**§ 2.** Komisjoni pädevusse kuuluvate küsimuste otsustamisel on komisjon sõltumatu.

**§ 3.** Komisjon juhindub oma tegevuses kehtivast seadusandlusest, volikogu õigusaktidest ja käesolevast põhimäärusest.

**§ 4.** Komisjoni liikmete arvu ja koosseisu kinnitab komisjoni esimehe ettepanekul volikogu.

**2. peatükk**

**TEGEVUSVALDKOND JA ÜLESANDED**

**§ 5.** Komisjoni eesmärgiks on toetada Viljandi linna arengudokumentides sõnastatud hariduse ja noorsootöö valdkonna eesmärkide saavutamist.

 **§ 6.** Komisjoni ülesanneteks on:

1) juhtida tähelepanu Viljandi linna haridus- ja noorsootöö keskkonna arenguvajadustele;

2) volikogu eelnõude ettevalmistamine ja otsustamine (toetada/mitte toetada) ja volikogu, volikogu esimehe või linnavalitsuse poolt komisjonile menetlemiseks esitatud eelnõude ülevaatamine;

3) taotluste hindamine ja projektitoetuste määramine haridus- ja noorsootöö valdkondades;

4) linnavalitsuse poolt komisjoni arvamuse saamiseks või informatsiooniks esitatud materjalide menetlemine;

5) isikute avalduste läbivaatamine.

**3. peatükk**

**ÕIGUSED JA KOHUSTUSED**

**§ 7.** Komisjonil on õigus:

1) algatada volikogu õigusaktide eelnõusid;

2) teha ettepanekuid volikogu istungi päevakorra, volikogu ja teiste komisjonide menetluses olevate volikogu õigusaktide eelnõude kohta;

3) saada linnavalitsuselt komisjoni menetluses oleva küsimusega seotud täiendavaid dokumente ja teavet;

4) kaasata oma töösse eksperte;

5) tellida ekspertiise ja avaliku arvamuse uuringuid haridus- ja noortevaldkonna küsimustes, kooskõlastades selle eelnevalt volikogu esimehega;

6) korraldada infotunde linnakodanikega;

7) kasutada komisjoni töö korraldamiseks komisjonile eelarvega eraldatud vahendeid.

**§ 8.** Komisjoni seisukohad volikogu õigusakti eelnõu suhtes on linnavolikogule otsuste langetamisel soovituslikud. Kui komisjon on volikogu õigusakti eelnõu menetlemisel juhtivkomisjon ja ei toeta eelnõud, siis suunab volikogu selle järgmisele lugemisele.

**§ 9.** Komisjon on kohustatud:

1) pidama kinni volikogu töökorrast, põhimäärusest ja teistest õigusaktidest;

2) menetlema arutamiseks antud volikogu õigusaktide eelnõusid ja esitama nende kohta oma otsuse.

**§ 10.** Komisjoni tegevust korraldab ja selle eest vastutab komisjoni esimees.

(1) Komisjoni esimees:

1) juhib komisjoni tööd ja juhatab koosolekuid;

2) koostab ja kinnitab komisjoni töökava ja koosolekute päevakorra, määrates iga päevakorra küsimuse arutamiseks ettekandja;

3) jaotab komisjoni liikmete vahel tööülesanded;

4) kutsub kokku komisjoni koosoleku;

5) otsustab, keda kutsuda osalema komisjoni päevakorras olevate küsimuste aruteludes;

6) kirjutab alla komisjoni poolt koostatavatele ja väljastatavatele dokumentidele.

(2) Komisjoni esimehe äraolekul asendab teda komisjoni aseesimees või komisjoni esimehe määratud komisjoni liige

(3) Komisjoni esimees annab volikogule hariduskomisjoni tööst aru vähemalt korra aastas, esitades hiljemalt 1. veebruariks volikogu esimehele kirjaliku aruande komisjoni eelmise aasta tööst. Kohaliku omavalitsuse volikogu valimise aastal esitab komisjoni esimees aruande hiljemalt 1. septembriks. Aruanne peab sisaldama ülevaadet komisjonis arutatud olulisematest küsimustest ning avalikustatakse linna veebilehel.

**4. peatükk**

**TÖÖKORRALDUS**

**§ 11**. Komisjoni töövormiks on koosolekud, mis toimuvad vastavalt vajadusele, kuid mitte harvem, kui üks kord kolme kuu jooksul.

(1) Komisjoni koosoleku kutsub kokku ja koosolekut juhatab komisjoni esimees või tema äraolekul komisjoni aseesimees omal algatusel või juhul, kui seda nõuab vähemalt pool komisjoni koosseisust. Komisjoni kutse ja päevakord tuleb komisjoni liikmetele teatavaks teha vähemalt kaks tööpäeva enne komisjoni koosoleku toimumist.

(2) Komisjoni koosolek võib toimuda osalise või täieliku kaugosalusega. Hea tava kohaselt osaleb komisjoni liige koosolekul füüsiliselt kohal olles.

(3) Vajadusel võib koosolek toimuda elektrooniliselt. Selle otsustab komisjoni esimees, tema äraolekul aseesimees. Elektroonilise koosoleku korral saadab volikogu spetsialist komisjoni liikmetele e-posti teel koosoleku kokkukutsuja kinnitatud koosoleku päevakorra ja materjalid. Komisjoni liikmed edastavad oma seisukohad kokkulepitud ajaks samuti e-posti teel. Lubatud on ka komisjoni üksiku liikme koosolekul osalemine elektrooniliselt. Sel juhul edastab ta oma seisukohad e-posti teel ja need lisatakse protokollile.

(4) Komisjoni koosolekust võib sõnaõigusega osa võtta komisjoni mittekuuluv volikogu liige või linnavalitsuse liige. Teiste isikute kutsumise komisjoni koosolekule ja neile sõnaõiguse andmise otsustab koosoleku kokkukutsuja.

(5) Komisjoni töökoosolekule kutsutud külalistele ja ekspertidele sõna andmise otsustab koosoleku juhataja.

(6) Komisjoni esimehel või koosoleku juhatajal on õigus teha ettepanek eelnõu kohta käivate küsimuste esitamine lõpetada poolhäälte enamusega juhul, kui koosolekul osalejad on kõik saanud küsida kolm küsimust.

**§ 12.** Komisjoni koosolek on otsustusvõimeline, kui sellest võtavad osa vähemalt pooled komisjoni liikmed. Otsused võetakse vastu poolthäälteenamusega, isikuvalimised on salajased.

**§ 13.** Komisjoni koosolekud protokollitakse.

(1) Protokolli kantakse:

1) koosoleku alguse ja lõpu aeg ning koosoleku toimumise koht;

2) koosolekust osavõtnud komisjoni liikmete, volikogu ja linnavalitsuse liikmete ning koosolekule kutsutud isikute nimed;

3) koosoleku juhataja ja protokollija nimed;

4) koosoleku päevakord;

5) arutusel olnud küsimuste kohta vastuvõetud otsused ning otsustajate või küsimuste algatajate esitatud eriarvamused.

(2) Sõnavõtud ja repliigid lisatakse protokolli sõnavõtja või repliigi esitaja nõudel lindistuse alusel.

(3) Täieliku kaugosalusega või osalise kaugosalusega koosoleku toimumise kohta tehakse protokolli sellekohane märge.

(4) Komisjoni liikmetel on õigus lisada protokollile oma kirjalik eriarvamus.

(5) Protokollile kirjutavad alla koosoleku juhataja ja protokollija.

**§ 14**. Küsimuste menetlemine komisjonis.

(1) Komisjon menetleb temale arutamiseks suunatud volikogu õigusakti eelnõu volikogu istungile eelneval komisjoni koosolekul. Avaldused ja märgukirjad vaadatakse läbi seaduses sätestatud tähtajal, muud dokumendid vaadatakse läbi volikogu esimehe määratud tähtajaks.

(2) Avalduste, märgukirjade ja muude dokumentide kohta annab komisjon oma seisukoha ning esitab selle kirjalikult volikogu esimehele. Komisjonile adresseeritud avaldusele või märgukirjale vastab komisjon ning vastusele kirjutab alla komisjoni esimees või aseesimees.

(3) Komisjonile tutvustab eelnõu vastutav linnapea või abilinnapea, nende poolt määratud linnavalitsuse ametnik või eelnõu koostaja.

**§ 15.** Komisjoni liikmete töö hüvitatakse volikogu poolt kehtestatud korras.

**§ 16.** Komisjoni tehnilise, infotehnoloogilise ja juriidilise teenindamise tagab Viljandi Linnavalitsuse kantselei.

**5. peatükk**

**KOMISJONI TEGEVUSE LÕPETAMINE**

**§ 17.** Komisjoni likvideerib või reorganiseerib volikogu.

**6. peatükk**

**RAKENDUSSÄTTED**

**§ 18.** Tunnistada kehtetuks Viljandi Linnavolikogu 30.12.2009 määrus nr 19 „Viljandi Linnavolikogu hariduskomisjoni põhimääruse kinnitamine“.

**§ 19.** Määrus jõustub kolmandal päeval pärast avalikustamist.

(allkirjastatud digitaalselt)

Helmen Kütt

linnavolikogu esimees

# Koostaja(d): Külli Salumäe, Ene Rink

**Esitatud:** 9.09.2025

**Esitaja:** Viljandi Linnavalitsus **Ettekandja:** Külli Salumäe

**Lk arv:** 5

**Hääletamine:** nõudmisel

Seletuskiri

**Hariduskomisjoni põhimäärus**

Määruse aluseks on kohaliku omavalitsuse korralduse seaduse § 47.

Viljandi Linnavolikogu hariduskomisjon vajab uut põhimäärust, kuna kehtiv on koostatud 2009. aastal ning pole kooskõlas täna komisjoni poolt käsitletavate teemade ja komisjonile delegeeritavate ülesannetega.

Uues hariduskomisjoni põhimääruses on määratletud 1) komisjoni tegevuse õiguslik alus ja moodustamise põhimõtted, 2) tegevusvaldkond ja ülesanded, 3) õigused ja kohustused ning 4) töökorraldus.

Olulisemateks täiendusteks võrredes varasema versiooniga on:

* komisjoni tegevuse eesmärgi ja ülesannete selge eristamine (§ 5 ja § 6);
* ülesannete kajastamine, millega hariduskomisjoni täna tegeleb: lisaks haridusvaldkonna küsimustele tegeleb komisjon ka noortevaldkonna küsimustega, kaasa arvatud taotluste hindamine ja projektitoetuste määramine haridus- ja noorsootöö valdkondades (§ 6);
* lisatud on säte komisjoni esimehe kohustuse kohta anda aru komisjoni tegevusest volikogu esimehele (§ 10 (3)).

Eelnõu vastuvõtmisega ei kaasne linnale tulusid ja kulusid.

Külli Salumäe

Viljandi Linnavolikogu hariduskomisjoni esimees

(allkirjastatud digitaalselt)